**JU NARODNA BIBLIOTEKA ,,NJEGOŠ” NIKŠIĆ**



**PROGRAM RADA**

**JU NARODNA BIBLIOTEKA ,,NJEGOŠ” NIKŠIĆ**

**ZA 2025. GODINU**

**NIKŠIĆ, DECEMBAR 2024. GODINE**

SADRŽAJ

[UVOD 3](#_Toc184627253)

[SLUŽBA ZA KULTURNO-OBRAZOVNU, INFORMATIVNU I IZDAVAČKU DJELATNOST 6](#_Toc184627254)

[ODJELJENJE ZA ODRASLE 14](#_Toc184627255)

[ODJELJENJE ZA DJECU 17](#_Toc184627256)

[OBRADNO ODJELJENJE 21](#_Toc184627257)

[FINANSIJSKI PLAN ZA 2025. 23](#_Toc184627258)

[ZAKLJUČAK 24](#_Toc184627259)

Na osnovu člana 24 stav 1 alineja 6 Statuta Javne ustanove Narodna biblioteka „Njegoš“ Nikšić, na koji je Skupština Opštine dala saglasnost rješenjem broj: 01-030-75 od 27. aprila 2016. godine, v.d. direktora Javne ustanove Narodna biblioteka „Njegoš“ Nikšić, p r e d l a ž e

***PROGRAM RADA***

***JAVNE USTANOVE NARODNA BIBLIOTEKA „NJEGOŠ“ NIKŠIĆ ZA 2025. GODINU***

# UVOD

Biblioteka je oduvijek bila više od običnog prostora za čuvanje knjiga – ona je mjesto susreta različitih ideja, generacija i kultura. Kao čuvarka kulturnog i obrazovnog nasljeđa, naša biblioteka igra važnu ulogu u društvenom životu zajednice. Plan rada za 2025. godinu osmišljen je kako bi odgovorio na sve veću potrebu za njegovanjem čitanja, širenjem znanja i stvaranjem novih mogućnosti za kulturno i obrazovno uzdizanje. U središtu naših aktivnosti nalazi se korisnik – bilo da je to učenik koji istražuje za školski projekat, ljubitelj književnosti koji traži inspiraciju ili član zajednice koji želi da učestvuje u kulturnim događajima. Svjesni raznolikosti potreba, nastojaćemo da obogatimo knjižni fond novim naslovima, sa posebnim akcentom na aktuelnu literaturu, naučna djela i publikacije koje su od značaja za našu lokalnu zajednicu.

Istovremeno, Biblioteka će nastaviti da bude centar za promociju čitanja i kulture kroz niz raznovrsnih programa. Književne večeri, tematske projekcije i izložbe, radionice i predavanja biće ključni djelovi naše ponude u 2025. godini, osmišljeni da privuku kako mlađe, tako i starije generacije. U saradnji sa školama i drugim obrazovnim ustanovama, nastojaćemo da pomognemo učenicima i studentima u njihovom obrazovanju, nudeći resurse i stručnu podršku koja će im olakšati pristup izvorima znanja.

Posebnu pažnju posvetićemo očuvanju kulturnog nasljeđa, ističući značaj domaćih autora i kulturno-istorijskih događaja. Organizovaćemo događanja posvećena jubilejima znamenitih pisaca, kao i programe koji će istražiti teme značajne za lokalnu istoriju i kulturu. Na taj način, Biblioteka će ostati mjesto gde se prošlost i sadašnjost susreću kako bi inspirisale budućnost.

Biblioteka će takođe raditi na tome da bude prijatno i inspirativno mjesto za boravak. Kroz unapređenje ambijenta, pružanje prijatnog prostora za čitanje, rad i odmor, kao i kreiranje programa koji podstiču društvenu interakciju, želimo da naša biblioteka ostane središte društvenog života zajednice. Planiramo da budemo dostupni svim generacijama, vodeći računa o specifičnim potrebama djece, mladih i korisnika starije dobi.

Naša vizija za 2025. godinu ne sadrži se samo u očuvanju tradicionalne uloge biblioteke, već i u njenom prilagođavanju savremenim izazovima i očekivanjima. Sigurni smo da će kontinuiranim unapređenjem usluga, obogaćivanjem fonda i kreiranjem inovativnih programa JU Narodna biblioteka „Njegoš“ ostati neprocjenjivo blago naše zajednice. Ovaj plan rada predstavlja našu posvećenost tom cilju i podsjećanje da je biblioteka mesto gdje svaki pojedinac može da pronađe inspiraciju, znanje i podršku za lični razvoj.

 Najšire definisana uloga biblioteke – da povezuje ljude i zabilježeno znanje – direktno zavisi od strategijskih ciljeva koje sebi ovim planom postavljamo, u domenu obrazovanja, informisanja i kulturnog razvoja naših korisnika. Stoga će ključni pojmovi ovog Programa biti obrazovanje, kultura, zajednica i inkluzivnost, a rezultat njegove primjene dostupnije znanje, kultura i informacije i snažnija društvena kohezija.

Svoj rad ćemo organizovati u skladu sa ulogom savremenih biblioteka, koja naglašava potrebu da se ide u korak sa društvenim i tehnološkim promjenama. Kako se ljudsko društvo mijenjalo i razvijalo, tako se usložnjavala i uloga biblioteka, pa su one od prvobitnih zadataka prikupljanja i čuvanja vremenom gradile nove sisteme organizovanja građe, katalogizacije i klasifikacije, kao i komunikacije sa čitaocima. Sa razvojem tehnologije, narodne biblioteke su izgradile nove modele korišćenja bibliotečkih resursa i diverzifikovale svoju djelatnost i usluge, što pred Biblioteku postavlja zadatak u kojem mora promišljati o sve većoj ulozi u (samo)obrazovanju. Sa tim na umu, prioritetnom se nameće saradnja sa školama, fakultetima, institutima, fondacijama i drugim bibliotekama, a insistiraće se i na boljoj tehnološkoj i tehničkoj opremljenosti koja će korisnicima olakšati put do potrebne informacije, naročito kada su u pitanju osjetljive kategorije stanovništva.

Program predstavlja različite segmente bibliotečkog poslovanja, ali i informiše javnost o djelovanju naše institucije kao kulturno-obrazovne ustanove, koja jača poziciju bibliotekara u društvu i promoviše kulturu kao temelj društvene zajednice. Obuhvata rad po odjeljenjima (Služba za kulturno-obrazovnu, informativnu i izdavačku djelatnost, Obradno odjeljenje, Odjeljenje za odrasle, Odjeljenje za djecu i Služba za zajedničke poslove – finansijski plan za 2025. godinu), a rad svih odjeljenja JU Narodna biblioteka ,,Njegoš” zasniva se na:

* Temeljnim vrijednostima – obezbjeđivanje jednakosti u pristupu izvorima znanja, efikasno pružanje usluga, kooperacija i zaštita intelektualnih sloboda;
* Pristupu i očuvanju bibliotečkog fonda u odgovarajućim uslovima do rekonstrukcije upravne zgrade;
* Izgradnji bibliotečkog fonda, koja će se temeljiti na kontinuiranoj reviziji i nabavci;
* Promociji čitanja, znanja i korišćenja bibliotečkih usluga;
* Unapređenju i razvoju bibliotečkog fonda i bibliotečkih usluga;
* Razvoju bibliotečkog osoblja u skladu sa potrebama biblioteke za 21. vijek (permanentno obrazovanje kadra, jasna politika stručnog usavršavanja i obrazovanja kadrova);
* Unapređenju izdavačke, kulturno-obrazovne i informativne djelatnosti;
* Projektima – lokalni, nacionalni, regionalni;

 Ciljevi Programa usklađeni su sa dugoročnim ciljevima plana razvoja i kao takvi usmjereni su na promjenu shvatanja važnosti narodnih biblioteka u izgradnji društva znanja, ali i na promjenu shvatanja pozicije biblioteka u akademskoj zajednici i u široj javnosti. Sve šira, heterogena, korisnička populacija svakako će uticati na to da društvena uloga biblioteke u budućnosti postane još kompleksnija.

# SLUŽBA ZA KULTURNO-OBRAZOVNU, INFORMATIVNU I IZDAVAČKU DJELATNOST

 Programski koncept Službe za kulturno‒obrazovnu, informativnu i izdavačku djelatnost za 2025. godinu čini sintezu tematskih blokova koja se temelji na održavanju, organizaciji i unapređenju kulturnih dešavanja i pripremanju i izdavanju rukopisa umjetničkog, stručnog i naučnog karaktera. Svi poslovi Službe za kulturno‒obrazovnu, informativnu i izdavačku djelatnost će se obavljati u sklopu redovnih aktivnosti JU Narodna biblioteka ,,Njegoš“ uz korišćenje njenih kadrovskih i materijalnih potencijala.

 Namjera poslenika kulture je da profesionalno-kreativnim angažmanom u kontinuitetu realizuju širok spektar programskih sadržaja, edukuju, ali i animiraju istovremeno. Kulturno‒obrazovna, informativna i izdavačka djelatnost Narodne biblioteke ,,Njegoš“ će 2025. godine programsku misiju i viziju zasnivati na:

* pripremanju i izdavanju rukopisa umjetničkog, stručnog i naučnog karaktera;
* promociji rukopisa u izdanju JU Narodna biblioteka ,,Njegoš“ Nikšić;
* organizovanju književnih smotri;
* organizovanju autorskih i književnih večeri, stručnih predavanja, tribina;
* organizovanju tematskih i prigodnih izložbi;
* organizovanju posebnih programa povodom obilježavanja značajnih međunarodnih datuma;
* organizovanju programa povodom obilježavanja značajnih godišnjica, jubileja i omaža;
* organizovanju promocija filmova, uz primarnu relaciju književnosti i filma;
* organizovanju vaspitno-obrazovnih i edukativnih radionica;
* promovisanju mladih i talentovanih autora čije stvaralaštvo zadovoljava vrednosne kriterijume;
* promovisanju literature sa fokusom na zavičajnu, istorijsku, kulturnu i naučnu prošlost;
* organizovanju posjeta;
* publikovanju fototipija i reprint izdanja;
* osmišljavanju brojnih bibliotečkih akcija;
* saradnji sa drugim kulturno‒obrazovnim institucijama, državnim organima i nevladinim sektorom;
* saradnji sa medijima;
* radu na projektima;
* valorizaciji i afirmaciji kulturnog nasljeđa;
* odgovornosti prema korisniku i zajednici.

 Iz brevijara aktivnosti, sljedstveno dinamici i vrednosnim kriterijuma, izdvojićemo manifestacije koje čine identitet Biblioteke. Riječ je o smotrama na kojima se promoviše književnost i kultura čitanja; predstavljaju originalni uvidi u aktuelne fenomene iz književnosti; te okupljaju pisci, pjesnici, umjetnici, univerzitetski profesori i drugi pojedinci kako iz Crne Gore, tako iz regiona i Evrope – Sajmu knjiga ,,Anderva book“ (vrijeme realizacije: septembar 2025), ,,Karneval romana“ (vrijeme realizacije: maj 2025.) i XXVIII Nikšićki književni susreti (vrijeme realizacije: decembar 2025.)

‒ **Manifestacija ,,Anderva book“** je godišnja sajamska manifestacija u Nikšiću koja slavi moć pisane reči i povezuje ljubitelje književnosti, autore, izdavače i kulturne stvaraoce. Organizovan pod okriljem Narodne biblioteke i uz podršku lokalnih i regionalnih partnera, Sajam predstavlja jedinstvenu platformu za promociju knjiga, razmjenu ideja i podsticanje čitanja među svim generacijama. Realizacija smotre će biti upriličena u okviru tradicionalne manifestacije institucionalnog karaktera ,,Septembarski dani kulture“ koncipirane iz više formi kulturno-umjetničkog ispoljavanja. Ono što ćemo iznova aktualizovati je stav o nužnosti svestrane angažovanosti svih relevantnih subjekata na optimalizaciji novih, te značajnih tema, kao što su: rad sa djecom i mladima, rad sa starijom dobi, položaj osoba sa invaliditetom, međukulturna saradnja, prevodilaštvo i slično. Namjera nam je da i ovogodišnje izdanje Sajma upotpunimo predstavljanjem internacionalnih književnosti, a time ćemo u realizaciji programskih ciljeva osnažiti fazu koja se tiče ukrštanja različitih kultura i književnosti i unapređenja multikulturnih odnosa i međunarodne saradnje.

‒ **Manifestacija ,,Karneval romana“**, za razliku od stereotipija klasičnog manifestacionog karaktera, posvećena je pojmu karnevalizacije u umjetnosti i invertovane slike svijeta koja se nalazi u osnovi karnevalizovane i fantastične književnosti. Integralne aktivnosti umrežene u neobičan koncept promocija, prikaza i predavanja, pružiće osvrt na književnost iz aspekta koji povezuje elemente scenografije sa onim o čemu pisac govori o svojem i u svojem djelu. Ovom književnom manifestacijom, koja povezuje književnost sa scenografijom, pokretom, likovnom i scenskom umjetnošću i koja okuplja značajne stvaraoce, Biblioteka je utemeljila bijenalnu nagradu posvećenu Miodragu Bulatoviću ‒ crnogorskom piscu koji je još za života zakoračio u sami vrh svjetske književnosti, a koji je prepoznat kao predstavnik karnevalizovane književnosti čija invertovana slika svijeta oneobičava narativnu zbilju i estetski prevrednuje sve elemente. Programski dio Karnevala biće podijeljen u dva dijela, i to na sadržaje za odrasle i sadržaje za predškolski uzrast i osnovce, u okviru kojih će se čitati, a potom oživljavati likovi i prizori iz priča kroz igrokaze, crtanje, vajanje, pravljenje kolaža, ukrasa i ukrasnih elemenata za kreativno stvaralaštvo.

‒ **Manifestacija ,,Nikšićki književni susreti“** koja baštini najdužu tradiciju, započetu 1969. godine (a na njima su, bezmalo, učestvovali svi poznati pisci ondašnje Jugoslavije, a time i najznačajnija imena naše književnosti), čini meritum pomenutog manifestacionog programa. Organizacioni odbor Susreta, sastavljen od pisaca, pjesnika, univerzitetskih profesora i ljudi bliskih literaturi, vrši pažljiv odabir učesnika, cijeneći njihovo stvaralaštvo, prestižna priznanja, naučne, istraživačke i akademske doprinose. Popularišući nacionalnu i regionalnu književnost, kroz konkurs za neobjavljeni tekst u kategoriji poezije, pri čemu se pravi selekcija odabranih rukopisa, dodijelićemo nagrade za tri najbolje publikacije – po ocjeni stručnog žirija, čime Susreti podstiču razvoj i afirmaciju kulturnog i umjetničkog stvaralaštva. Pripremom aktivnosti, u dva segmenta, za djecu i odrasle, ukazaćemo na višestruk zadatak književnosti i to kroz: oplemenjivanje, spoznavanje, pružanje estetskog doživljaja i bogaćenje intelektualnog praksisa. Imajući u vidu heterogen kriterijum kojim se vodimo tokom organizacije četvorodnevne manifestacije, a koji uključuje i humanistički karakter, obići ćemo osnovnoškolske ustanove u kojima se nalaze odjeljenja za djecu sa smetnjama u razvoju, kojima uručujemo potreban didaktički materijal. I ovaj segment, kao i gorepomenuti, realizovaće se u terminima od 12 časova (dnevni termin), 17 (poslijepodnevni) časova i 20 (večernji) časova.

 Služba kulturno‒obrazovne, informativne i izdavačke djelatnosti biblioteke ,,Njegoš“ će se u periodu koji slijedi posvetiti realizaciji raznovrsnih programa (književnih večeri, promocija, tribina, koncerata, izložbi, koncerata), a time i umnogome doprinijeti tretiranju kulture kao temeljne vrijednosti duhovnog, društvenog i ekonomskog razvoja, kako i nalaže Nacionalna strategija održivog razvoja (2030). U namjeri da afirmišemo rad mladih stvaralaca koji će svoja postignuća predstaviti široj javnosti, organizovaćemo niz književnih matinea, razgovora, anketa i kvizova za mlade, čime ćemo osigurati konzistentnost širokog spektra aktivnosti Biblioteke. Novinu u programu za mlade predstavljaće tribina **,,Pošasti savremenog doba i kako ih prepoznati i preduprijediti“**, koncept **,,Književno odrastanje ‒ od dječije književnosti do književnosti za mlade“** i **,,Pop kultura, društvene mreže i mladi“**, radionice i izložbe posvećene običajima i lokalnoj istoriji u okviru Dana evropske baštine 2025, **,,Ljetnji plato“** i **,,Biblioterapija“**. Nastavićemo realizaciju onlajn programa putem društvenih mreža Fejsbuk (Facebook), Instagram (Instagram), Jutjub kanala (Youtube) i veb sajta (web site), čime se aktivnosti Biblioteke promovišu na dnevnom nivou uz iscrpne izvještaje i napore da ono što radi učini vidljivijim, intenzivno promovišući kulturu čitanja.

 Povodom obilježavanja izuzetno značajnog jubileja **60 godina postmoderne u južnoslovenskim književnostima** koja se afirmiše upravo 1965. godine objavljivanjem tri romana koji znače prekretnicu u domaćoj književnosti – ,,Vreme čuda” Borislava Pekića, ,,Bašta, pepeo” Danila Kiša i ,,Moja sestra Elida” Mirka Kovača, Biblioteka će tokom cijele naredne godine organizovati predavanja istaknutih univerzitetskih profesora, predavača, kritičara i istoričara književnosti, koja će biti posvećena analizi, razumijevanju i vrednovanju ovog značajnog književnog pravca.

 Povodom obilježavanja **144 godine od postojanja Biblioteke**, (prvobitno Društva nikšićke čitaonice), osmislićemo katalog iz naše kolekcije stare i rijetke knjige − pokretnih kulturnih dobara, i organizovati izložbu zaštićenog knjižnog fonda Biblioteke. Na planu aktivnosti koje se tiču **,,Najčitanije knjige“ u 2025. godini**, kao novine u JU Narodna biblioteka ,,Njegoš“, prikupićemo i obraditi anketne upitnike, nakon čega ćemo u tabeli prijedloga formirati selekciju 10 najčitanijih knjiga u Biblioteci. U cilju promocije filmske adaptacije u svrhu čitanja i interdisciplinarne veze književnosti i filma, uspostavićemo kontinuiran rad na segmentu **,,Književnost na filmskom platnu“**. Višegodišnji predani rad i organizovanje **,,Kluba malih‒velikih pisaca“** će se nastaviti i ove godines obzirom na to da je čitaonica Dječijeg odjeljenja postala omiljeno mjesto pisaca osnovnoškolskog uzrasta, gdje razvijaju za svoj uzrast napredne čitalačke i stvaralačke navike. **Tribina ,,Rade Tomov“** , od posebnog značaja za crnogorski praznik kulture, podrazumijevaće javna predavanja teorijskog, kulturnog, naučnog i umjetničkog sadržaja. U programskom orijentiru značajno mjesto zauzimaju i predavanja **,,Znameniti Nikšićani” –** o piscima, slikarima, muzičarima, arhitektama i vajarima, a sve u skladu sa datumima kojima obilježavamo rođenje ili druge značajne jubileje, te evokacijom anegdota iz života Nikšića koji su ostavili traga ne samo na prostoru Nikšića i Crne Gore, nego i šire. Nastavićemo kontinuitet rada u **Klubu čitalaca biblioteke „Njegoš“** i intenzivirati rad u kutku **Stripoteke**, te nastaviti sa projektom **,,Book tasting - zagrizi priču!“**.

 Imajući u vidu da su biblioteke mjesta gdje se čuva kulturno nasljeđe i promoviše svijest o kulturnom identitetu lokalne zajednice, na polju edukacije i promocije kulturne baštine, Služba za kulturno‒obrazovnu, informativnu i izdavačku djelatnost Narodne biblioteke ,,Njegoš“ planira učešće u okviru projekta **Dani evropske kulturne baštine 2025**, a potom i sprovođenje niza bibliotečkih akcija u kojima su uključeni: djeca, mladi, predstavnici treće životne dobi, te OSI, marginalizovane, ranjive grupe, kao i aktivnosti u cilju popularizacije kulta knjige i čitanja: Biblioteka za studente, Međunarodni dan studenata, Međunarodni dan pismenosti, Međunarodni dan starijih osoba, Međunarodni dan osoba sa invaliditetom, Međunarodni dan bijelog štapa i Međunarodni dan Roma. U ovoj godini ćemo ponovo upriličiti ,,Sastanak naslijepo sa knjigom” (Blind date with the book), Noć biblioteka, Nacionalni dan knjige, ,,Slavni bibliotekari”, ,,Knjigu na dar, osjeti čar”, Mjesec darivanja knjige i besplatnog učlanjenja, te brojne čitalačke, likovno‒čitalačke, retoričke i filmske radionice. Biblioteka će tradicionalno, ne samo u okviru nedjelje posvećene nježnijem polu, u martu, nastaviti sa obilježavanjem značajnih datuma posvećenih borbi protiv nasilja nad ženama i promociji ženskih glasova u književnosti. Programski zadaci Biblioteke će se, s tim u vezi, u 2025. godini temeljiti na realizaciji događaja namijenjenih rodno-senzitivnim glasovima, ženskom pismu i položaju žena i njihove integracije u kulturni život, s posebnim osvrtom na žene sa invaliditetom i (ne)vidljivost Romkinja, sve u cilju skretanja pažnje javnosti na unapređenje njihovog položaja i aktivizma u treninzima i programima zapošljavanja i obrazovanja. Time je ujedno Biblioteka most u susretima pojedinaca i grupa, bez obzira na starost, pol, obrazovanje, društveni status, nacionalno ili vjersko opredjeljenje.

**Saradnja**

Uspješno ćemo nastaviti saradnju sa Ministarstvom kulture i medija Crne Gore, Filološkim i Filozofskim fakultetom Univerziteta Crne Gore, Zavodom za udžbenike i nastavna sredstva, te institucijama vaspitno-obrazovnog karaktera iz zemlje i regiona i civilnim sektorom kroz rad na zajedničkim projektima, promociji književnih večeri i organizaciji niza kreativno-umjetničkih radionica, filmskih večeri i večeri društvenih igara. Međusobna saradnja ostvariće se kroz dostavljanje zvaničnih izvještaja, potpisivanja memoranduma o saradnji i donacijama knjiga, te putem stručnih konsultacija i sl. Osim redovne komunikacije sa predstavnicima Nacionalne biblioteke ,,Đurđe Crnojević” u cilju održavanja sistema i potpore aktivnostima koje doprinose boljim odnosima i promociji servisa, JU Narodna biblioteka ,,Njegoš“ Nikšić uspostavlja i širi međubibliotečku saradnju i sa Univerzitetskom bibliotekom, Bibliotekom Crnogorske akademije nauka i umjetnosti, Bibliotekom za Slijepe Crne Gore i gradskim/narodnim bibliotekama. U cilju unapređenja saradnje, a na temeljima dobre prakse i načelima profesionalne solidarnosti, međusobnog uvažavanja i otvorenog dijaloga, te u pravcu podizanja nivoa informisanosti i znanja u društvu, sprovešćemo brojne aktivnosti, niz seminara i obuka slijedeći nove smjerove u razvoju bibliotečke djelatnosti.

 Služba za kulturno-obrazovnu, informativnu i izdavačku djelatnost, kroz zadatke popularisanja i promocija knjiga, čitanja, te organizacije kulturnih programa i aktivnosti radi unapređenja života svih građana, ostvaruje svoju djelatnost i saradnju sa elektronskim i štampanim medijima, naročito sa RTNK, RTCG, Nezavisnim dnevnikom i televizijom ,,Vijesti“, televizijom ,,Prva“, dnevnim listovima ,,Dan“, ,,Pobjeda“, ali i internet portalima ,,RTNK“, ,,Vijesti“, ,,Mladi Nikšića“, ,,Onogošt.me“, portalima Montenegrina i Culture corner, u emisijama, prilozima, direktnim uključenjima i člancima. Prepoznajući mjesto i ulogu vaspitnog i obrazovnog sistema i važnost inovacije i edukacije, kroz niz sesija, predavanja, panel diskusija o medijskoj pismenosti i formativnoj i sumativnoj procjeni kojom se unapređuje kvalitet podučavanja i učenja, efikasnosti kritičkog mišljenja kao jedne od ključnih vještina 21. vijeka, ugostićemo predstavnike medija, nevladinog sektora, Instituta za medije Crne Gore i time identifikovati kriterijume etičkog izvještavanja i afirmativne sadržaje koje su kontramjere u odnosu na lažno informisanje, govor mržnje i slično. Izdavačka djelatnost će nastaviti plodonosnu i dugogodišnju saradnju sa knjižarama, imajući u vidu društveni značaj knjižara kao centara literarnih zbivanja, i to sa knjižarama ,,Laguna“, ,,Dereta“, ,,Arhipelag“ i knjižarskim lancem ,,Delfi“ u obilježavanju manifestacije ,,Noć knjige“, kojim potvrđujemo kultni status manifestacije koja se organizuje dvadest i deveti put. Tom prilikom Biblioteka ,,Njegoš“ nudi besplatna učlanjenja i organizuje kvalitetan program za sve ljubitelje pisane riječi.

U ovoj godini planiramo i saradnju sa kancelarijom **,,Nikšić – evropska prestonica kulture 2030”** kroz zajedničke kulturne inicijative, projekte digitalizacije kulturne baštine, organizaciju edukativnih i obrazovnih programa i promociju kulturne razmjene i društvene inkluzije.

**Projekti**

 Pored tradicionalnih projekata u okviru programa od značaja za ostvarivanje javnog interesa u kulturi, a sa ciljem podsticanja profesionalnog razvoja umjetničkih praksi, te projekata i programa u oblasti kulturno-umjetničkih manifestacija i festivala, namjeravamo realizovati niz projekata koji se tiču razvoja kreativnih industrija i programa za djecu i mlade u oblastima kulturno-umjetničkog stvaralaštva, nastavljajući praksu podrške mladim i talentovanim stvaraocima.

**Sajam**

 Kako je namjera JU Narodna biblioteka ,,Njegoš“ da promoviše sopstvenu izdavačku djelatnost i zainteresuje čitaoce za naslove u tradicionalnim edicijama i pjesničke zbirke nagrađene na konkursu, planirano je predstavljanje izdavačke produkcije na sajmovima knjiga u Crnoj Gori.

**Nagrade**

JU Narodna biblioteka ,,Njegoš” će u 2025. godini organizovati dva književna konkursa u okviru dviju sada već tradicionalnih manifestacija – **Nagradu ,,Miodrag Bulatović”** koja se dodjeljuje u kategoriji karnevalizovane, groteskne i fantastične književnosti za najbolji roman objavljen u 2023. i 2024. godini na ,,Karnevalu romana”; **Nagradu za najbolji neobjavljeni tekst u kategoriji poezije** na XXVIII Nikšićkim književnim susretima.

**Izdavačka produkcija**

 Publikovanje naslova različitih žanrova iz oblasti istoriografije, epike, memoarske literature, poezije, beletristike, publicistike i fototipskih izdanja, a koji se odnose na kulturnu baštinu našeg podneblja, rezultiraće veoma zavidnim referencama u cjelokupnom crnogorskom izdavaštvu. Imajući u vidu kontinuitet rada od dvadeset i osam godina, naglasićemo značaj, sada već profilisanih naslova unutar tradicionalnih edicija ,,Kulturno nasljeđe“ i ,,Poesis“. Po unaprijed strukturiranoj formi i profesionalnom aktivitetu koji doprinosi širenju čitalačke publike i afirmaciji pisane riječi u izdavačkoj sferi rada, pomenute edicije će doprinijeti istraživanju i čuvanju od zaborava rukopisne i stare štampane građe i njihovih fragmenata, ali i otkriti nove teme i stvaralaštvo recentnih autora. Izdavačka djelatnost JU Narodna biblioteka ,,Njegoš“ će intenzivirati rad na prikupljanju i odabiru naslova iz bogate riznice naučnih otkrića i time prezentovati slojevite naučne i jezičke sadržaje u novoustanovljenoj i kapitalnoj ediciji ,,Signum“ ‒ bogatoj riznici naučnih otkrića, do kojih se dolazi predanim naučno-istraživačkim radom. Time će se u sintetičkom prikazu zahtjevne edicije izdvojiti: monografije, studije i ogledi. No, kako u integralnom prikazu identifikujemo i segment posvećen djeci, otud ćemo iz pera mladih stvaralaca umnogome obogatiti izdavaštvo čiji kreatori su djeca.

Kulturno‒obrazovna, informativna i izdavačka djelatnost JU Narodna biblioteka ,,Njegoš“ Nikšić će se u skladu sa misijom i vizijom, u 2025. godini rukovoditi vrijednostima koje ova javna ustanova kulture promoviše:

* unapređenje, razvijanje i osnaživanje temeljnih programskih ciljeva,
* orijentisanost korisniku;
* promocija rukopisa, pismenosti, čitanja, doživotnog učenja;
* dostupnost i pouzdanost informacija i kulturnih vrijednosti;
* profesionalna i međunarodna saradnju;
* odgovornost prema zajednici;
* njegovanje kulturnog nasljeđa;
* rad sa marginalizovanim grupama;
* objavljivanje pažljivo osmišljenih rukopisa i naslova koji se temelje na kulturnoj, stručnoj, obrazovnoj i naučnoj misli;
* različiti programi za djecu i mlade koji njeguju kvalitetnu čitalačku publiku;
* organizacija manifestacija, kampanja, obilježavanje jubileja i značajnih datuma.

 Prateći instrumente redovne participacije u okviru programskih aktivnosti, a u namjeri da unaprijedimo vizual Biblioteke, planirano je osmišljavanje koncepcijskog i kreativnog rješenja vizuelnog identiteta novog sajta Biblioteke, imajući u vidu da se svi sadržaji, dnevne aktivnosti, korisne informacije, izvještaji i obavještenja plasiraju na našoj Fejsbuk stranici i zvaničnom YouTube kanalu Biblioteke.

# ODJELJENJE ZA ODRASLE

 Odjeljenje za odrasle JU Narodna biblioteka ,,Njegoš” u 2025. godini imaće u fokusu pružanje bibliotečkih usluga kroz multidisciplinaran pristup korisnicima i kroz maksimalnu motivaciju i postizanje pune akumulacije znanja zaposlenih u Odjeljenju za odrasle, a sve prethodno u cilju apsolutne valorizacije kulturnih potencijala zajednice, radi formiranja kvalitetnog kulturnog proizvoda. U ostvarivanju projektovanih ciljeva očekuje se aktivna podrška svih kulturno-obrazovnih subjekata, nadležnih institucija i drugih organizacija slične forme. Svi rezultati koji se ostvare na tom putu, osim što će biti afirmativni za ovu Ustanovu, postaće integralni dio sveopšte kampanje kandidature Nikšića za evropsku prestonicu kulture 2030. godine. Aktivnosti Odjeljenja za odrasle treba da budu usmjerene na veću mobilizaciju mladih ljubitelja pisane riječi, kako bi se iz umrežavanja institucija i pojedinaca došlo do progresivnih rješenja u savremenoj crnogorskoj kulturi, identifikovanih zamki i protivrječja, koje je potom neophodno otkloniti uz svesrdnu podršku državnih i lokalnih institucija.

Bibliotečka djelatnost u okviru Odjeljenja za odrasle bazirana je na širenju obrazovne, stručne, kritičke i naučne misli i svoj program u 2025. godini temelji na:

* promociji čitanja;
* promociji obrazovanja i samoobrazovanja korisnika;
* osiguravanju širokog izbora građe;
* čuvanju i bogaćenju knjižnog fonda;
* čuvanju i bogaćenju fonda starih i rijetkih knjiga;
* uspostavljanju saradnje sa školama, fakultetima i drugim bibliotekama;
* razvijanju vještina korišćenja štampane i elektronske građe;
* povećanju broja članova;
* grupnim posjetama pozajmnom odjeljenju i čitaonici;
* stručnom usavršavanju bibliotekara i knjižničara;
* tehničkom poboljšanju uslova rada;
* organizaciji različitih akcija, koje imaju za cilj promociju čitanja, povećanje broja članova i širenje svijesti o važnosti bibliotečke djelatnosti.

 U kontekstu prethodno iznijetog, planira se formiranje elektronske evidencije korisnika, radi lakšeg, efikasnijeg, bržeg, ažurnijeg i savremenijeg načina praćenja strukture i brojnosti članstva. Nadalje, planirano je **raspisivanje konkursa za najbolji literarni rad učenika srednjih škola na određenu temu** (npr. povodom praznika 18. septembra, Njegoševog dana itd.). Takođe je planirano da se na mjesečnom nivou koncipira poster sa dešavanjima u konkretnom mjesecu, te da se postavi na ulazna vrata Biblioteke i Čitaonice. Pomenuti sadržaji biće predstavljeni i u formi flajera, koji će se dijeliti korisnicima, kako bi se isti blagovremeno i uredno upoznali sa predstojećim događajima, sa posebnim akcentom na književne večeri, koje će biti organizovane u Gradskoj kući.

 Takođe, planira se pokretanje kampanje da se za svakog čitaoca, koji donira veći broj knjiga Biblioteci, obezbijedi besplatna članarina za tekuću godinu, a da se dodijeli poklon u vidu knjige ili besplatne godišnje članarine za najstarijeg korisnika Biblioteke.

 Na mjesečnom nivou će se vršiti izbor i **preporuka tzv. „knjige mjeseca“** (npr. svaki korisnik u toku mjeseca, jednom, da svoj glas piscu ili knjizi, tako što će u kutijicu ubaciti listić, pa će se na kraju mjeseca svi listići prebrojati i objaviti rezultati glasanja na stranici Biblioteke, dok će se na kartonu korisnika evidentirati da je isti glasao).

 U saradnji sa vaspitno-obrazovnim ustanovama, periodično (jedanput mjesečno ili jedanput u tri mjeseca) će biti organizovane posjete bibliotekara školi ili Domu starih u Nikšiću.

 Nastaviće se sa kreiranjem i organizacijom tematskih poetskih večeri, koje će za svoj predmet imati reprezentativne književne žanrove i afirmisati kvalitetne književne sadržaje i naslove.

 U predstojećoj godini radiće se na osmišljavanju i realizaciji **Kviza znanja**, u kojem će imati priliku da učestvuju svi zainteresovani korisnici usluga Biblioteke. Kviz će za svoju tematiku imati pitanja iz oblasti opšte kulture, sa posebnim akcentom na pitanja iz oblasti književnog stvaralaštva. Bez obzira na zamišljeni plan, korisnici će aktivno participirati u osmišljavanju finalnog koncepta kviza – provjere znanja i sve njihove sugestije i primjedbe će biti pažljivo razmotrene, u cilju kreiranja optimalnog i za što širu populaciju prijemčivijeg kulturnog sadržaja.

 U saradnji sa upravom Ustanove, organizovaće se **nadmetanje u recitovanju**, gdje će biti formiran stručni žiri, koji će ocjenjivati kvalitet samih nastupa, te donijeti odluku o izboru najboljih recitatora, nakon čega će biti organizovano veče poezije, na kojem će najbolji recitatori imati priliku da predstave svoje vještine u kazivanju poezije, čime će na prigodan način biti promovisano poetsko stvaralaštvo.

 Poseban akcenat će biti stavljen na promociju same bibliotečke djelatnosti, odnosno postojanje čitaonice, tako da će se informativni punktovi o radu biblioteke i čitaonice postaviti na prometnim lokacijama u gradu, a tom prilikom će se naročito voditi računa o lokacijama, koje se nalaze u blizini vaspitno-obrazovnih ustanova, kao i Studentskog doma.

 U sve prethodno nabrojane aktivnosti biće uključena učenička i studentska populacija, sa kojom će se, u saradnji sa njihovim nastavnicima, odnosno profesorima, organizovati grupne posjete, tematske izložbe, prezentacije, koje će za cilj imati poboljšanje, ali i formiranje čitalačkih navika.

Nabavka novih knjiga će se vršiti putem kupovine od strane Ustanove, ali i kroz nabavku putem donacija, koju obezbjeđujemo u saradnji sa stranim ambasadama i crnogorskim institucijama, fondacijama, građanima, NVO sektorom, a naročito sa NVO Društvo prijatelja Biblioteke ,,Njegoš” - Nikšić. U skladu sa svim tim, cilj rada u 2025. godini je i povećanje broja članova, što će biti dovoljan pokazatelj kulturno-obrazovnog interesa koji Biblioteka zastupa u Nikšiću.

U čitaonici ćemo nastaviti da pružamo mogućnost korišćenja stručne i naučne literature i literature na stranim jezicima. Kada je u pitanju čitaonica za slabovide, koja postoji u sklopu čitaonice, njen rad ćemo nastaviti da unapređujemo saradnjom sa Savezom slijepih Crne Gore i sa Bibliotekom za slijepe Crne Gore, gdje ćemo kroz zajednički organizovane aktivnosti ukazivati na važnost obezbjeđivanja adekvatnih uslova za učenje licima sa oštećenjem vida i raditi na povećanju broja publikacija koje su dostupne u audio formatima.

Pored već ustaljenih aktivnosti kao što su **,,Blind date with a book”**, gostovanja u radio emisiji ,,Biblioteka”, zatim gostovanje u televizijskoj formi ,,Nedjeljna preporuka” i drugih, nastavićemo da realizujemo bibliotečke akcije kojima smo doprinijeli u popularizaciji knjige (,,Bibliokros”, ,,Klub čitalaca Biblioteke *Njegoš*”, Izložbe raritetnih izdanja knjiga - starijih od sto godina, ,,Kviz znanja”, „Book tasting – Zagrizi priču!”).

 U konačnom, konstatuje se da je plan rada Odjeljenja za odrasle Biblioteke za 2025. godinu, koncipiran u skladu sa aktuelnim zahtjevima korisničke populacije, te će, kao takav, naići na pozitivan prijem kod zainteresovanih lica, a posebno kod uvijek zahtjevne i zahvalne nikšićke čitalačke publike.

# ODJELJENJE ZA DJECU

 Planirane aktivnosti Dječije biblioteke za 2025. godinu biće usmjerene na što kvalitetnije ostvarivanje kulturnih i obrazovnih potreba djece predškolskog i osnovnoškolskog uzrasta s teritorije Nikšića. Plan širenja kulture predviđa učešće, saradnju, komunikaciju, usklađivanje kulturnih potreba djeteta sa svim predškolskim i osnovnoškolskim ustanovama i njihovim uposlenim kadrom zaduženim za edukaciju i vaspitanje.

 U 2025. godini nastavićemo sa realizacijom programskih koncepata koji se zasnivaju na edukativno-kreativnom sadržaju:

* **Druženje s dječijim piscem**:
* u okviru programskog repertoara Dječija biblioteka će nastaviti da organizuje program u kojem će gosti biti pjesnici ili prozni stvaraoci iz Crne Gore i iz regiona, uz učešće učenika u programu kroz govorenje stihova ili odlomaka iz djela pisca s kojim se sretaju;
* Promocija najnovijih izdanja iz oblasti dječije književnosti;
* **Bibliokros - Čitalačka značka** će se dodjeljivati najaktivnijem čitaocu/čitateljki u toku 2025. godine, uz posebno najavljen sistem takmičenja, u kojem mogu učestvovati svi članovi Dječije biblioteke koji će svoje impresije o pročitanom djelu iznositi u razgovorima sa bibliotekarom, prilježno vodeći svoj dnevnik čitanja.
* **Kviz ,,Pusti brigu, uzmi knjigu”** za osnovnoškolski uzrast;
* **Klub malih-velikih pisaca** – literarne radionice koje su namijenjene učenicima nikšićkih osnovnih škola. Klub uspješno funkcioniše kao mjesto unutar kojeg uz adekvatan metodološki pristup stručno osoblje biblioteke pomaže, podstiče i upućuje djecu da stvaraju sopstvena književna ostvarenja izražena kroz kraća prozna, lirska i dramska djela koja postaju dostupna javnosti u formi dječije knjige. Klub malih-velikih pisaca je mjesto stvaranja kreativnih radova komponovanih kroz prozni, poetski ili dramski diskurs, mjesto susreta sa piscima i pjesnicima, kutak u kojem se na kreativan način promišlja i priprema nastup u okviru književnih manifestacija i omiljena aktivnost djece u Biblioteci. Novinu u radu Kluba malih-velikih pisaca predstavljaju radionice posvećene čitanju i analizi edicija posvećenih znamenitim slikarima, muzičarima, vajarima i predstavnicima drugih umjetnosti, čime se širi znanje naših polaznika o značajnim pitanjima iz opšte kulture.
* **Čitalačka bajka**: radionice za mališane nikšićkih vrtića i za učenike nižih razreda osnovnih škola koje će se realizovati u saradnji sa bibliotekarima i glumcima (cilj je razvijanje ljubavi prema svijetu književnosti i promišljanju o pročitanom na osnovu izdvajanja poruka i ideja kroz interpretativno čitanje u scenski pripremljenom ambijentu);
* **Radost čitanja**: radionice su namijenjene mališanima koji imaju teškoće u savladavanju tačnog i tečnog čitanja i pisanja, kako onima kod kojih je prepoznata disleksija, tako i svima onima koji žele da unaprijede svoje znanje i vještinu čitanja, a u saradnji sa školama ćemo u okviru ovih radionica ugostiti i učenike romske populacije kako bismo im pružili pomoć u učenju. Opšti cilj radionica je razvijanje ljubavi prema čitanju i sticanju znanja kroz razvijanje vještina tečnog i interpretativnog čitanja na primjerima umjetničkih i neumjetničkih tekstova i vještina koje omogućavaju razumijevanje pročitanog.
* **Književno odrastanje – od dječije književnosti do književnosti za mlade**: kolažni program u kojima će učenici osnovnih škola na zabavan i edukativan način predstaviti izabrana djela koja su namijenjena djeci različitih uzrasta (od najmlađeg do tinejdžerskog).
* **Pop kultura, društvene mreže i mladi**: ciklus tribina učenika starijih razreda osnovnih škola u kojima će se baviti temama značajnim za odrastanje, psihološko i socijalno sazrijevanje, kao i pitanjima koja se tiču virtuelnog svijeta i komunikacije u njemu.
* **Ciklus radionica romskog jezika i kulture** u saradnji sa institucijama koje pomažu razvoj kulture manjinskih naroda;
* U saradnji sa školama i u skladu sa mogućnostima i interesovanjima djece: radionice stripa, medijske pismenosti, crnogorske kulturne baštine, likovne i muzičke radionice, lutkarske radionice, radionice karikature, radionice fotografije, radionice namijenjene djeci sa invaliditetom.
* U 2025. godini je planirano aktivno učešće u projektima Ministarstva kulture i medija Crne Gore koji su namijenjeni djeci i mladima (Kultura mladih), a takođe i nastavak saradnje sa Ministarstvom prosvjete, nauke i inovacija Crne Gore, UNICEF-om, Dnevnim centrom i drugim institucijama u cilju zajedničkog djelovanja u unapređenju položaja djece i mladih sa smetnjama u razvoju, a koje podrazumijeva organizaciju edukativnih i kreativnih sadržaja u prostoru dječije čitaonice, osmišljenih u saradnji sa stručnim licima i u skladu sa potrebama i interesovanjima djece.
* Razvijanje ideja multikulturalnosti i višejezičnosti među djecom omogućićemo kroz organizaciju radionica stranih jezika (engleskog, italijanskog, španskog, njemačkog), čiji polaznici će biti učenici nikšićkih osnovnih škola, a voditelji studenti Filološkog fakulteta UCG. Ideja je da po unaprijed pripremljenom planu i detaljno razrađenim koracima polaznike upoznamo sa specifičnostima drugih kultura i sa osnovama stranih jezika kako bismo na zanimljiv način prezentovali tradiciju druge zemlje i zainteresovali djecu za dalje izučavanje jezika, književnosti i kulture i kako bismo im poručili da je znanje stranog jezika prozor u svijet.
* U okviru Plana rada za 2025. godinu neizostavno je navesti i planirane kulturno-obrazovne aktivnosti u vezi sa obilježavanjem značajnih datuma, kao što su:
* 21. februar - Međunarodni dan maternjeg jezika;
* 20. mart - Svjetski dan poezije;
* 2. april - Međunarodni dan dječije književnosti;
* 23. april - Svjetski dan knjige i zaštite autosrkih prava;
* 9. maj - Dan Evrope;
* 26. septembar - Evropski dan jezika;
* 20. novembar - Međunarodni dan djeteta;
* Kampanja čitanja ostaje glavna aktivnost koja je implementirana u sve druge naše aktivnosti, u svrhu da se ukaže na važnost obrazovanja i samoobrazovanja, zatim na važnost čitalačke, funkcionalne i medijske pismenosti, komunikacionih vještina, timskog rada, tolerancije, poštovanja različitosti, poštovanja i poznavanja kako crnogorske kulturne baštine, tako i drugih.

Sa tim u vezi ćemo sprovoditi svakodnevne bibliotečke akcije koje promovišu čitanje i pisanje među djecom (besplatna učlanjenja, darivanja knjiga, grupne posjete, prezentacije povodom obilježavanja važnih datuma). Biblioteka će i u 2025. godini insistirati na popularizaciji knjige, na pružanju informacija i razvoju znanja, na njegovanju prava zagarantovanih Konvencijom o pravima djeteta Ujedinjenih naroda: prava da u potpunosti razvije svoje potencijale, prava na slobodan i besplatan pristup informacijama, građi i programima, pod jednakim uslovima za sve i dr. Nastojaćemo da u Odjeljenju za djecu ugostimo veliki broj djece, što u organizovanim grupnim posjetama iz škola, što u unaprijed najavljenim aktivnostima i projektima čiji će oni biti učesnici, a sve u cilju poruke koja djecu uči da je kultura čitanja osnova civilizacije i ogledalo onih ljudskih vrijednosti koje su sadržane u pojmovima znanja i saznanja.

# OBRADNO ODJELJENJE

Obradno odjeljenje vrši obradu bibliotečkog materijala u sistemu COBISS, što podrazumijeva izgradnju sistema uzajamne katalogizacije sa centralnim elektronskim katalogom i mrežom. Naš cilj je da korisnik Biblioteke u potpunosti bude onlajn informisan o postojećem stanju u knjižnom fondu i zadovoljan našom uslugom, pa će to biti osnovni preduslov rada i u 2025. godini. S obzirom na to da su biblioteke riznice ljudskog znanja i da čuvaju sve ikad zabilježene misli onih velikana koji su mijenjali svijet, potrebno je da se Biblioteka snabdije kvalitetnim katalozima i da svoje fondove učini svima dostupnim.

Formalna obrada, odnosno katalogizacija odnosi se na tri vrste kataloga u okviru lisnog kataloga – autorski, stručni, predmetni – danas sadržanog u elektronskom katalogu. Svi programi, u kojima se obavlja elektronska obrada, zasnivaju se na Unimarc formatu. Ova, i njima slična pitanja, reguliše Pravilnik o inventarisanju, obradi, reviziji i otpisu bibliotečko-informacione građe i izvora, kao i o vođenju evidencije o bibliotečko-informacionoj građi i izvorima  iz 2013. godine.

Obradno odjeljenje u 2025. godini će nastaviti da poštuje utvrđen standard nedjeljne elektronske i fizičke evidencije obradom svih monografskih publikacija koje stižu putem kupovine i poklona kako bi se održao kontinuitet u obradi bibliotečkog materijala;

 Izgradnja fonda Narodne biblioteke ,,Njegoš” u narednoj godini biće usklađena s bibliotečkom politikom i usmjerena na korisnike. U prvom redu, fond Biblioteke mora u cjelosti zadovoljiti potrebe svih kategorija korisnika, zbog čega će nabavka bibliotečke građe za Biblioteku nastaviti da se vrši planski i u skladu sa potrebama korisnika i procijenjenim potrebama korisnika od strane bibliotekara iz pozajmnih odjeljenja. Izgradnja fonda obuhvata:

* potrebe korisnika (na osnovu sprovedenih istraživanja),
* selekciju i/ili odabir građe
* postupak nabavke,
* pročišćavanje fonda i procjenu vrijednosti fonda.

 Narodna biblioteka ,,Njegoš” u 2025. godini će u okviru Obradnog odjeljenja nastaviti da:

* Pored knjige inventara vodi i spiskove poklonjenih knjiga i spiskove kupljenih knjiga kako bi se izbjeglo gomilanje istih knjiga;
* Pored knjige inventara vodi i spiskove raritetnih knjiga i obezbjeđuje njihovo adekvatno čuvanje i prezentaciju zainteresovanim ljubiteljima starih izdanja knjiga;
* Unaprijedi brzinu unošenja podataka u COBISS;
* Permanentno prati i organizuje stručno usavršavanje bibliotekara katalogizatora i knjižničara u obradi;
* Bibliotečko osoblje treba kontinuirano da radi na usavršavanju vještina i kompetencija kroz različite vrste formalnih i neformalnih edukacija. Program rada za iduću godinu podrazumijeva da se oni koji imaju licencu za rad u COBISS-u dodatno usavrše. Takođe, plan podrazumijeva i polaganje stručnog bibliotečkog ispita zaposlenih koji ga ranije nijesu položili, kako bi to bio uslov za dalje usavršavanje u bibliotečkoj djelatnosti.
* Nastaviti rad na obezbjeđivanju uslova za adekvatno čuvanje Zavičajnog fonda, Legata i publicistike. U COBISS–sistemu planiran završetak rada na uvođenju knjižnog fonda iz Zavičajne zbirke i formiranje azbučnog kataloga. Katalog je potreban korisnicima ovog fonda da bi se na što lakši način koristila književna građa.
* U saradnji sa kolegama iz Odjeljenja za odrasle nastaviti saradnju sa rukovodiocima studijskih programa na Filološkom i Filozofskom fakultetu u Nikšiću i sa njima napraviti spisak stručne literature koja je potrebna studentima i omogućiti im kvalitetnije stručno usavršavanja.
* Obilaziti sve lokalne/školske biblioteke, pružati pomoć u sređivanju knjižnog fonda.
* Nastaviti pripremu mogućih poklona drugim bibliotekama na osnovu izvještaja rukovodioca o obradi bibliotečkog materijala koji je višak;
* Poslati izvještaj Nacionalnoj biblioteci ,,Đurđe Crnojević” sa popunjenim matičnim kartonima lokalnih/školskih biblioteka.

# FINANSIJSKI PLAN ZA 2025.

PRIHODI

|  |  |
| --- | --- |
| STAVKA |  IZNOS |
|  Budžet Opštine Nikšić |  596.940,00 |
| Sopstveni prihodi(članarina) | 5.000,00 |
| Sponzori i donacije | 5.000,00 |
| **Ukupno:** |  **606.940,00** |

RASHODI

|  |  |
| --- | --- |
| STAVKA | IZNOS |
| 1. Bruto zarade, dopr.posl.i ostala lična primanja | **460.000.00** |
| 2. Komunalne usluge | 20.000,00 |
| 3. Programske aktivnosti | 61.000,00 |
| 4. Nadoknade članovima Savjeta | 5.200,00 |
| 5. Transferi za zimnicu i dr. | 17.340,00 |
| 6. Obaveze iz prethodnog perioda  | 43.400,00 |
| **Ukupno:** | **606.940,00** |

Napomena: Budžetom Opštine Nikšić za 2025. godinu planirano je 553.540,00 eura, zarada za decembar 2024. godine u iznosu od 41.000,00 eura i komunalne usluge za decembar u iznosu od 2.400.00 eura planirani su na poziciji 463 (otplata obaveza iz prethodnog perioda) kod Sekretarijata za finansije, razvoj i preduzetništvo, tako da ukupni transfer iznosi 596.940,00 eura.

# ZAKLJUČAK

Plan rada biblioteke za 2025. godinu oslikava našu viziju i posvećenost da predstavljamo središte kulture, znanja i kreativnosti za našu zajednicu. Aktivnostima usmjerenim na obogaćivanje knjižnog fonda, organizaciju edukativnih i kulturnih programa, kao i na jačanje saradnje sa školama, fakultetima i drugim ustanovama, želimo da zadovoljimo potrebe korisnika i podstaknemo njihovu aktivnu ulogu u radu Biblioteke. Težimo da očuvamo tradicionalne vrijednosti koje Biblioteka predstavlja, istovremeno uvodeći inovacije koje će unapređivati naše usluge i približiti nas savremenim standardima. Vjerujemo da će ovaj plan doprinijeti da Biblioteka ostane inspirativan prostor, dostupan svima, gdje će se ne samo čitati knjige, već i graditi zajednica, dijeliti ideje i razvijati nova znanja. Uz podršku korisnika, partnerskih institucija i cjelokupne zajednice, ovaj plan će nam pomoći da nastavimo da ispunjavamo svoju misiju – da JU Narodna biblioteka ,,Njegoš” Nikšić bude mjesto gdje se ljubav prema čitanju i znanju stalno razvija i gdje svaki pojedinac može pronaći svoje mjesto. U 2025. godini i nadalje, naša biblioteka će ostati pouzdan partner u kulturnom i obrazovnom životu zajednice.

Biblioteka ,,Njegoš“ ima bogat knjižni fond sastavljen od beletristike, stručne i naučne literature, stranih knjiga, enciklopedija, rječnika, atlasa, raritetnih knjiga i knjiga u audio-formatu o kojima svakodnevno ostavlja podatke u COBISS sistemu i kao takva je spremna da odgovori na zadatak pružanja najkvalitetnije usluge ljubiteljima čitanja, dok je organizacijom kvalitetnog programskog sadržaja spremna da ljudima omogući posjetu bogatim sadržajima u vidu književnih večeri, promocija, prezentacija, tribina, radionica itd, a svojom kvalitetnom izdavačkom djelatnošću je na visini zadatka kada je u pitanju objavljivanje i uređivanje književnoumjetničkog i naučnog materijala.

 Dakle, uloga biblioteke je da povezuje ljude i zabilježeno znanje i stoga ćemo nastaviti da u 2025. godini unapređujemo bibliotečku djelatnost, da okupljamo pisce, pjesnike, umjetnike, univerzitetske profesore, NVO sektor, mlade, djecu, predstavnike obrazovnih institucija i dr. i tako da promovišemo i analiziramo važne teme koje tiču kulture, obrazovanja i nauke. Narodna biblioteka ,,Njegoš” će svoju viziju vezati za motivaciju i podržavanje korisnika u doprinosu kulturnom sadržaju, u naučnim istraživanjima kroz inovativne usluge i kvalitetno izgrađene fondove, kao i kroz kampanju čitanja koja će biti osnov svakog drugog djelovanja. Godina 2025. za nas nije samo prilika za kontinuitet, već i za inovaciju. Sa ponosom i posvećenošću ćemo se truditi da Biblioteka ostane prostor koji povezuje ljude, njeguje znanje i inspiriše stvaralaštvo. Uz ovakvu viziju, naša biblioteka će nastaviti da gradi mostove između prošlosti i budućnosti, služeći kao izvor inspiracije za sve koji u nju zakorače.

S obzirom na to da su naučni, obrazovni i kulturni napredak i dobro uređene biblioteke u najčvršćoj vezi, svi planovi u 2025. godini, koji se tiču organizacije rada u Odjeljenju za odrasle, Odjeljenju za djecu, Obradnom odjeljenju, u Službi za kulturno-obrazovnu, informativnu i izdavačku djelatnost i Službi za zajedničke poslove, usmjereni su na korisnika u njegovo kulturno, intelektualno i umjetničko uzdizanje. Kao takvi, uslovljeni su detaljnom pripremom okvirnog plana koji se nalazi u ovom dokumentu, što će se vršiti u skladu sa potrebama i detaljima ishoda koji se žele postići.

 **Đorđije Đukanović, s.r.**

**v.d. direktora**

**JU Narodna biblioteka ,,Njegoš” Nikšić**